Nkosana Moyo: Lingavoti Ngokuthi Ngubani Olinika Utshwala 
Umkhokheli webandla le Alliance for People’s Agenda (APA) umnumnzana Nkosana Donald Moyo uthi abantu bengavoti ngokuthengwa ngokuya esiswini
JOHANNESBURG — Umkhokheli webandla eliphikisayo ele APA, uchasisa kabanzi akumeleyo lalokho akuthembisa uzulu nxa engakhethwa. Lo ngumkhokheli webandla le APA umnumnzana Nkosana Donald Moyo. Umnumnzana Moyo ozelwe eMakuva eMberengwa ngo 1951, ngomunye wabazancintisa ekhethweni lukamongameli weZimbabwe. Yenake yindoda efundileyo impela eyiSkhwicamfundo kwezescience kanti uqeqetshile njalo ezifundweni zamabhizimusi. Lokhu kwenze wasebenzela amankampani amakhulu kwezomnotho agoqela iAfrican Development Bank, i Actis Capital LLP le Standard Chartered Bank. Uqale ukungena kwezombusazwe ngesikhathi ekhethwa ngumnumnzana Robert Mugabe ukuba ngumphathintambo wogatsha lwezokuthengiselana ngo 2000, lobanje esithi wemukelalo umsebenzi hatshi ngoba elilunga leZanu pf kodwa ngoba eyisizalwane seZimbabwe. Lowo msebenzike waphela esebalekile elizweni ngoba ebona ukuthi okufanele akwenze lalokho okufunwa ngumnumnzana Mugabe akuhambelani. Ngo Nhlangula ka 2017 wazise ukuthi usebumba ibandla lakhe leAPA kanti futhi uzancintisa ekhethweni lukamongameli welizwe. Okusemqoka kuye uthi yikuvuselela umnotho welizwe, ukuletha umanyano elizweni, ukubaleqiniso lokuthi amasotsha, amapholisa, inhloli labomehluli basebenzela uzulu hatshi ibandla elizusayo. Emqulwini webandla lakhe wokukhankasela ukhetho ubalisa njalo ukuthi ukuqeda inkohlakalo, ukuthuthukisa ezokwethekela, ezokwenjiwa, ezokulima lezokusungulwa kwamabhizimusi ngezinye zezinto ezizaqakatheka kakhulu kuye nxa ekhethiwe ukuba ngumongameli. Kodwake isizalwane seZimbabwe umnumnzana Jonathan Mbedzi uthi malutshwana amathuba okuthi umnumnzana Nkosaza alunqobe ukhetho lokuba ngumongameli weZimbabwe. Umculi UDJ Mapressa uthi uMoyo akalalo udumo oludingeka kulowo onganqoba kulolukhetho. Kodwake uMoyo yena uthi uDavida wamnqoba uGoliyathi. Isizalwane seZimbabwe umnumnzana Mlungisi Tshabalala uthi uMoyo ulamakhono entweni ezinengi nxa eqathaniswa labanye abancintisa kulesi sikhundla. Ngakolunye uhlangothi umnumnzana Greatman Mkhwebu uthi, isibongo sikaMoyo yiso esingamenza enganqobi. Kantike isifundiswa umnumnzana Bongani Nyathi uthi okwalonyaka umnumnzana Moyo kangeke aphumelele. Inengike lithi amehlo onke akumkhokheli webandla leZanu pf umnumnzana Emmerson Mnangagwa lowe MDC Alliance umnumnzana Nelson Chamisa kanti abanye bonke laba baphelekezela ababili laba.